정조 6년
壬寅正月二十一日辰時。上詣景慕宮擧動時。行都承旨嚴璹。左承旨徐有防。右承旨李在學。左副承旨金宇鎭。右副承旨李世奭。同副承旨趙鼎鎭。記事官趙興鎭。假注書趙衍德。記事官曺喜有。記注官金鳳顯。以次隨駕。上具翼善冠袞龍袍。乘輿出賓陽門。命書駕前下敎曰。在外侍臣許遞。又命書傳敎曰。侍臣不備。政官牌招開政。待下批卽爲牌招。先參班後謝恩。上詣降輿所下敎曰。吏曹參判已赴陪班。方在衛內參議。只令出牌事。分付。賤臣承命出傳。參議沈念祖進前奏曰。判書金鍾秀在外未肅拜。參判金文淳陪班進。小臣獨政未安。何以爲之。敢稟。上曰。只出緊任。出擧條又啓曰。臺諫多窠。今當差出。而擬望之人乏少。外任竝擬。何如。上曰。依爲之。出擧條通禮跪請降輿乘輦。上降輿乘輦。由館峴詣文廟前路慕次。通禮跪請降輦乘輿。上降輦乘輿。下敎曰。兵曹判書。入侍。賤臣承命出。與鄭好仁偕入進前。上曰。今以法輿將行。侍臣固當騎馬隨駕。而該營禁逐人馬。承史擧皆步行。揆以體貌。得不有損乎。頃日擧動時下敎。只於作門外十步。禁其人馬之紛沓。不禁承史之騎馬。則何如是擧行乎。作門外人馬之喧譁。卿自知之。承史之不得騎馬。卿亦知之。必爲惕念擧行。可也。好仁承命而退。駕詣柏洞洞口。上曰。輦路見甚通闊。不必以小駕作行。回鑾時。以輦輿用之。可也。又下敎曰。還宮時刻及京兆堂上。來待駐輦所事。分付。賤臣承命出傳。駕詣景慕宮洞口。上曰。此洞坊契。問于京兆堂上以來。賤臣承命出回奏曰。建德坊云矣。上曰。宗廟坊契。亦問以來。賤臣承命出回奏曰。宗廟西則稱大廟洞。東則稱宗廟洞云矣。上曰。領府事來待本宮事。傳諭于祗迎所。興鎭承命出傳。駕詣降輿所。通禮跪請降輿。上降輿入齋室。諸臣問安。少頃。上具冕服。出齋室就板位。引儀唱再拜禮。上行拜禮訖。仍詣宮內奉審。還御幄次。少頃。上詣東門外。贊禮跪請執圭。璹跪進圭。上執圭詣板位。贊禮跪請再拜禮。上行拜禮訖。詣盥洗位。贊禮請搢圭。上搢圭。在學沃水。宇鎭承水。有防進巾。在學受巾。上盥洗訖。贊禮請執圭。上執圭詣尊所。世奭酌酒。有防受酒。上詣神位前北向跪。璹奉香。鼎鎭奉爐。贊禮告三上香。上三上香訖。宇鎭進爵。上執爵以獻。在學奉奠卓上。李時秀讀祝訖。上退出板位。贊禮唱再拜禮。上行禮訖。仍詣望瘞位。取祝板瘞於坎。贊禮告禮畢。上曰。行禮百官。盡爲退出。領府事及本宮都提調留待事。分付。賤臣承命傳諭。上還出東門外。贊禮跪請釋圭。上釋圭。璹受圭。上仍詣齋室。諸臣口傳問安。少頃。命同副承旨。入侍。鼎鎭衍德喜有鳳顯以次進伏。上曰。兩大臣及訓將入侍事。分付。賤臣承命出。與金尙喆徐命善具善復。偕入進伏。尙喆曰。春寒尙峭。勞動之餘。聖體。若何。上曰。一樣矣。命善曰。今日稍寒冷矣。上曰。歲已新矣。而始見卿矣。卿何不一番造朝乎。命善曰。領府事之不參公會。甚太過矣。上曰。然矣。尙喆曰。臣年踰七耋。精力益頹。實無赴公之望。伏願聖明特許休退之請。以遂生成之澤。不勝幸甚矣。上曰。卿之辭巽。何如是勤摯也。古有院相賜几杖之例。此則當有命矣。尙喆曰。古稱此地有吉氣矣。果有驗矣。上曰。古所傳說。果何如也。尙喆曰。孝廟私邸。自在此洞。有此相傳之說矣。上曰。卿久住此洞。詳陳所聞。可也。尙喆曰。孝廟朝以本洞萊田。劃給洪姓人。使之耕食貢果。而其子孫仍爲耕作矣。自景慕宮營建後。先朝換給他田。俾令耕食矣。臣待罪度支時。洪哥子孫。敢稱冤枉。至有呼籲矣。上曰。向日擧動時。出身洪重仁。以田土事。果有上言。該府照律定配。必是此人矣。命善曰。渠以田土之事。至煩天聽者。極涉猥越矣。上曰。旣奪其田。又施定配。亦係冤枉。訓將詳問以奏。可也。上曰。宮底極甚疎虞。何以則爲好耶。命善曰。民舍造建。旣有經紀。此後坊民。可以次第入居矣。尙喆曰。此洞古稱洛陽東村。而極甚繁華矣。自四十年以來。漸致空虛。不成舊樣。今若募入民舍。以復舊洞。則誠多幸矣。上曰。士大夫風節。全不如古。擧皆降居閭里。故昔日所居之地。漸至蕭條。是亦可慨矣。命善曰。果然矣。上曰。孝廟時漢人牙兵十哨。使之入居於於義宮前矣。今以武藝廳。許入宮底。以成一村。則似甚爲好。訓將其果聞之乎。善復曰。臣果聞之。而武藝中富饒者。皆爲樂從。貧寒者。難於造舍。不得入居云矣。命善曰。武藝之入居宮底。誠甚便宜。其中貧寒者。使訓將鳩材造給。似無妨矣。善復曰。嶺南風落木。劃得賑廳。則庶可經紀矣。命善曰。此則自備局可爲移劃。勿以爲慮。惟加董役好矣。上曰。宮底之比屋成村。專委訓將。悉心經紀。可也。上曰。動駕新路。仍爲修改。何如。善復曰。作路處。皆是濬川所田土。而其外略有民田犯界。此則不甚大段矣。上曰。民田則給價爲可。卿其出去。與判尹來待駐輦所。可也。仍命善復先退。上曰。朝廷僅得止鬧。甚可幸矣。領府事得見李義行上疏乎。尙喆曰。疏辭中私嫌二宇。尤爲可怪矣。上曰。頃日筵中。已有下敎。而右相箚中道路之傳。不可過耳而止。故有所仰達云者。極涉如何。豈以道路之說。驅人於罔測之科乎。尙喆曰。臣與右相。同居鼎席。幾至一年。已知其胸中無物。而日前所奏。必是未商量之事矣。上曰。若有言根而請勘其罪。則予豈不允從。而旣無明案。置之惡逆。則其在世道之憂。實關後弊矣。命善曰。以家人爲證。則是爲的確之論。豈可以無所明案爲難耶。尙喆曰。領相之言誠是矣。上曰。予於右相。敦論屢降。禮官又出。其在禮敬之道。庶可盡矣。何以則爲好耶。尙喆曰。聖眷雖勤。人言旣峻。必欲辭遜。無或爲怪矣。命善曰。一伸廉義。在所固然。亟賜勉副。以安其心宜矣。上曰。許副之後。誰有可代者乎。命善曰。是誠可悶矣。命退。諸臣以次退出。少頃。上具翼善冠袞龍袍出齋室。通禮跪請乘輿。上乘輿至降輿所。通禮跪請降輿乘輦。上降輿乘輦。下敎曰。還宮門路。以協陽門爲之。以此。分付。宣傳官李儒敬承命。分付。駕出洞口。下敎曰。訓將及京兆堂上入侍。賤臣承命出。與具善復鄭昌聖偕入進前。上曰。漢人牙兵。擧皆待令乎。善復曰。盡爲來待矣。命李儒敬。召入駕前。上曰。爾等曾在孝廟時。幾人入居此洞乎。漢人等對曰。初以八姓人入居此洞。而子孫頗得蕃息矣。近因貧殘。或出鄕外。故時居者。不滿百人矣。善復曰。昔則以勳府懸錄姓名。以管其數。而中年以來。移屬訓局矣。上曰。武藝廳依漢人例。入居宮前事。更量善策好矣。善復曰。貧寒者。造舍以給之外。無他道矣。上曰。此有不然。豈可人人而造給各舍乎。卿營作舍發賣之際。惟從輕價爲宜。卿其從長善處。以募入爲主。可也。善復曰。願爲入居者。當懸錄以入矣。上謂昌聖曰。此洞坊契。依宗廟洞例。以景慕宮坊契。改號。何如。昌聖曰。聖敎至當矣。仍奏曰。坊契命名。自有意義。如社稷近處。皆稱社稷洞契。宗廟近處。皆稱宗廟洞契。則今此景慕宮洞里之尙仍建德舊名。事涉斑駁。自今式年。建德坊契。改以景慕宮坊契。書諸帳籍。何如。上曰。依爲之。出擧條上曰。此路觀甚通闊。正合動駕。仍爲修治好矣。昌聖曰。今此景慕宮動駕新路。旣直且便。此後輦路。亦多由此。勢當從略修治。而至於涉川處。不可無橋梁。令營繕所。趁卽造成。俾免臨時窘急之弊。何如。上曰。依爲之。出擧條上曰。魚物廛設置何處也。善復曰。以北邊廣闊處。欲爲設廛矣。上曰。若設懸房。則其可爲募入之道乎。昌聖曰。懸房一廛。移設此洞。則人皆趨利。必多入居者矣。上曰。京兆郞廳。率坊民入侍。主簿金明鎭。率坊民進前。上曰。此洞人家之稀疎。始於何年也。坊民等曰。自四十年以後。漸致空虛矣。上曰。爾等皆是本洞居民乎。民等曰。或有典僕矣。上曰。典僕旣非坊民。卽爲退去。可也。仍下敎曰。典僕之出居閭閻。自有禁令。從今以後。景慕宮北邊所居典僕。使之仍居。南邊所居者。卽爲刷還。可也。命書駕前下敎曰。大司成前望單子。入之。賤臣承命出捧入。以徐有防落點。又書下敎曰。承旨前望單子。入之。賤臣承命出捧入。以趙時偉落點。又書下敎曰。新除授承旨大司成。牌招察任。又書下敎曰。承旨趙時偉敍用。上謂有防曰。典僕之出居閭閻者大司成申飭坊曲。盡爲刷還。可也。仍進發。駕詣文廟前路幕次。通禮跪請降輦。上降輦。步過前路。通禮跪請乘輦。上乘輦。下敎曰。大司成率掌色入侍。賤臣承命出。與徐有防掌色趙學愼等。偕入進前。上曰。駕過文廟。實多興感。今年當行謁聖。爾等知悉。仍命學愼等先退。上曰。同成均入侍。賤臣承命出。與鄭民始偕入進前。上曰。大司成與同成均。偕往本館。招集典僕。廣詢弊瘼。以草記入啓。可也。仍命退。駕由館峴。入弘化門下敎曰。挾輦軍先爲解嚴。宣傳官出標信。分付。駕由明政門出光政門。由建陽門入協陽門。仍入大內。諸臣口傳問安訖。以次退出。